Je Jehans de Chasteillon, clers, fiz Perrenet dit Grillet qui fui, je Jehans dou dit leu, fiz dame Havis qui fui, et je Rechardins diz Renoars, borjois de cel meisme leu, gardaour dou seel de la prevosté de Chasteilloin, faisons cognoissant a tous que Villames diz Pignolez, prevos de Chastelloin, en nostre presence especiament pour ceste chose en propre personne establiz, ai recogneu par davant nous de sa propre voluntei que il, pour lou remeide de s'arme et de tous ces antecessors, donne et ai donnei et outroié en pure amogne a tous jors a Deu et a Notre Dame de Morimont et as freres qui enqui habitent et a lour successours en dit leu, pour l’usuare de toutes bestes grosses et menues et qui sunt, seront et demorront as granges de Andoavre et de Rapeschans, en finage et en parrochage et ens appertenences de la grange et de la ville de Dureaue, les quex granges et ville sunt de son heritage, et useront et pastureront li dit freres et les dites bestes grosses et menues demorans en dites granges des cest jour en avant pasiblement en diz finages de la dite ville et de la dite grange de Dureaue et en toutes les appartenances des diz leus, sens encoyson et sans amende par my lou, domage rendant se point en i faisoient et trouvei i estoient. Et de cest dom et ceste amogne ai promis et est tenuz li diz Villames por lui et por ces hoirs sins obligement de tous ces biens mobles et non mobles, presens et avenir, ou qu'il soient et puissent estre trouvei, a porter bone garantie et leal a tous jors mais es dis freres de Morimont qui i sunt et seront et a ces qui demorent et qui demorront en dites granges envers toutes gens jusques a droit et especiament vers les hommes de la dite ville de Dureaue. Et se li dit homme en aloient a l'encontre es diz freres ou lor en demandoient riens, li diz Villames pour lui et pour ses hoirs les en doit rendre raisantz, et ai renoncié li diz Villames a ce qu'il ne puisse dire ne denoier en tens presens ne en tens avenir que cest diz dons et ceste dite amogne n'aient esté fait en la meniere et en la forme qu’il est dessuis dit et devisei sens jamais riens reclamer pour lui ne por ces hommes et a ce qu'il ne puisse dire qu’il at estez deceuz en aucunes choses et a toutes deceptions, barats, fraudes, defensions de fait, de droit, qui pourroient estre dites et obicies contre ledit don et ladite amogne et a toutes autres choses qui pourroient aidier audit Villame et a ses homes et es davant diz freres grever et nure et especiament au droit qui dit 'generaux renonciations ne vaut'. Et ai promis lediz Villames lealement et en bonne foi que contre les choses dessuis dites, il ne irai ne ferai aller par lui ne par aultrui ne ne consentirai aller contre les dites choses. En tesmoignaige de laquel chose, por ce que ferme soit estable, nous dessuis nommez Jehan, clercs, Jehan, fils dame Havys, et Richardins, a la priere et a la requeste dou dit Villame, avons mis lee seel de la dite prevosté de Chastillon en ces presentes lettres, sauf le droit notre signor le conte de Bar et l’autrui. Et je Villames dessus diz ai prié et requis a home saige mon bon ami Jaque de Bormont, bailli mon signor le conte de Bar, que il mette son seel en ces presentes lettres avoc le seel de la dite prevosté de Chasteillon. Et Je Jaque de Bormont, bailli mon signor le conte de Bar en la terre de Bassignei dessuis diz, a la priere et a la requeste dou dit Villame, ai mis mon seel en ces presentes lettres avoc le seel de la dite presvoté de Chasteillon en tesmoignages de verites. Ce fui fait l’an de grace mil dous cens quatre vinz et deix et sept, ou mois de janvier, le mardi apres feste saint Ylaire.
